U-I-190/09
Datum: 2011-03-24T00:00:00.000+01:00
ecli: ECLI:SI:USRS:2011:U.I.190.09
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 24.03.2011
dokument: US29388
akt: Odlok o občinskem podrobnem prostorskem načrtu za Turistično nakupovalni center - 2. faza (Uradne objave, št. 116/09)

Statut Občine Radovljica (Uradni vestnik Gorenjske, št. 23/99 in 19/2000), 16. čl. in 59. čl.
resitev: zavrženje
izrek: Pobuda za začetek postopka za oceno ustavnosti in zakonitosti Odloka o občinskem podrobnem prostorskem načrtu za Turistično nakupovalni center - 2. faza (Uradne objave, št. 116/09) ter 16. in 59. člena Statuta Občine Radovljica (Uradni vestnik Gorenjske, št. 23/99 in 19/2000) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Družba Krek Ribno, d. o. o., Bled in drugi
datum_vloge: 2009-07-26T22:00:00.000Z
datum_odlocitve: 2011-03-23T23:00:00.000Z

# U-I-190/09-10

# 24. 3. 2011

## SKLEP

Ustavno sodišče je v postopku za preizkus pobude družbe Krek Ribno, d. o. o., Bled, in Andreja Čuferja, Lesce, ki ju zastopa Rado Kuhar, odvetnik v Radovljici, na seji 24. marca 2011

sklenilo:

Pobuda za začetek postopka za oceno ustavnosti in zakonitosti Odloka o občinskem podrobnem prostorskem načrtu za Turistično nakupovalni center - 2. faza (Uradne objave, št. 116/09) ter 16. in 59. člena Statuta Občine Radovljica (Uradni vestnik Gorenjske, št. 23/99 in 19/2000) se zavrže.

### OBRAZLOŽITEV

Pobudnika izpodbijata Odlok o občinskem podrobnem prostorskem načrtu za Turistično nakupovalni center - 2. faza (v nadaljevanju Odlok o OPPN) ter 16. in 59. člen Statuta Občine Radovljica (v nadaljevanju Statut). Odlok o OPPN naj bi bil v neskladju z 2. členom Ustave in 51. členom Zakona o prostorskem načrtovanju (Uradni list RS, št. 33/07 in 108/09 – ZPNačrt). Družba Krek Ribno nasprotuje gradnji turistično-nastanitvenega objekta na podlagi Odloka o OPPN in utemeljuje svoj pravni interes z zatrjevanjem, da je lastnica objekta z enako namembnostjo v bližini načrtovane gradnje. V zvezi z izpodbijanima določbama Statuta pobudnika navajata, da sodelovanje krajevne skupnosti pri spremembi namembnosti kmetijskih zemljišč zgolj z izdajo mnenja na podlagi devete alineje 59. člena Statuta ni ustavnopravno pravilna izvedba 9. člena Ustave.

Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijani Odlok o OPPN ne učinkuje neposredno. Na podlagi prostorskega akta izda upravni organ v postopku izdaje gradbenega dovoljenja odločbo, s katero odloči o gradnji in predpiše konkretne pogoje, ki jih je treba pri gradnji upoštevati. Pobudnika lahko v tem postopku, če izkažeta svoj pravni interes, sodelujeta kot stranska udeleženca (odločba Ustavnega sodišča št. U-I-165/09 z dne 3. 3. 2011, Uradni list RS, št. 20/11). V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnika ne izkazujeta pravnega interesa za začetek postopka za oceno ustavnosti in zakonitosti Odloka o OPPN.

Pobudnika tudi ne izkazujeta pravnega interesa za začetek postopka za oceno ustavnosti in zakonitosti 16. in 59. člena Statuta. Njun pravni položaj se z razveljavitvijo določb Statuta, ki urejata pristojnosti občine in krajevnih skupnosti, ne bi izboljšal. Ustavno sodišče je zato njuno pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.

dr. Ernest Petrič

Predsednik